รัฐบาลไทย-ข่าวทำเนียบรัฐบาล-นายกรัฐมนตรี วอนทุกฝ่ายสร้างความเข้าใจร่วมกัน แก้ปัญหา PM 2.5 ทุกมิติ ระยะสั้น กลาง และยาว ภายใต้กฎหมายที่กำหนด
วันอังคารที่ 21 มกราคม 2563
นายกรัฐมนตรี วอนทุกฝ่ายสร้างความเข้าใจร่วมกัน แก้ปัญหา PM 2.5 ทุกมิติ ระยะสั้น กลาง และยาว ภายใต้กฎหมายที่กําหนด
นายกรัฐมนตรี วอนทุกฝ่ายสร้างความเข้าใจร่วมกัน แก้ปัญหา PM 2.5 ทุกมิติ ระยะสั้น กลาง และยาว ภายใต้กฎหมายที่กําหนด ย้ําการหยุดเรียนเป็นอํานาจของผู้อํานวยการพิจารณาตามสถานการณ์ที่เกิดขึ้นและให้สอนทดแทนในวันอื่น
วันนี้ (21 มกราคม 2563) เวลา 14.00 น. ณ มหาวิทยาลัยนราธิวาสราชนครินทร์ ต.โคกเคียน อ.เมืองนราธิวาส จ.นราธิวาส ภายหลังการประชุมการพัฒนาเศรษฐกิจและสังคม กลุ่มจังหวัดภาคใต้ชายแดนและการประชุมคณะรัฐมนตรีอย่างเป็นทางการนอกสถานที่ กลุ่มจังหวัดภาคใต้ชายแดน (นราธิวาส ปัตตานี และยะลา) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวถึงการแก้ไขปัญหามลพิษด้านฝุ่นละอองPM 2.5ว่า ทุกฝ่ายต้องมาสร้างความเข้าใจร่วมกัน โดยเฉพาะการพิจารณาสถานการณ์ที่เกิดขึ้นว่ารุนแรงหรือไม่นั้น ต้องมาดูที่หลักการและเหตุผลเกี่ยวกับมาตรฐานที่กําหนดทั้งในประเทศและต่างประเทศ ซึ่งในเรื่องนี้กระทรวงมหาดไทย กระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้องได้มีการกําหนดแผนแม่บทร่วมกันซึ่งมีทั้งแผนปฏิบัติการระยะสั้น ระยะปานกลาง ระยะยาวและคณะรัฐมนตรีก็ได้อนุมัติเรียบร้อยแล้ว โดยขณะนี้ต้องมาดูว่าสถานการณ์ฝุ่นละอองPM 2.5มีความเข้มอยู่ในระดับใด และมีพื้นที่ใดบ้าง เพื่อกําหนดมาตรการเฉพาะออกมาเพื่อหาแนวทางแก้ปัญหาให้ตรงกับสถานการณ์ในพื้นที่เหล่านั้น
ทั้งนี้ปัญหาที่เกิดฝุ่นละอองPM 2.5นั้น นายกรัฐมนตรี กล่าวว่ามีจากหลายสาเหตุไม่ว่าจะเป็นเรื่องของจราจร การเผา อุตสาหกรรม การก่อสร้าง ฯลฯ ส่วนที่หลายคนต้องการให้ใช้มาตรการขั้นแรงก็ยังมีข้อขัดข้องอยู่หลายประการ ซึ่งเรื่องรถบรรทุกหรือรถที่ใช้งานอยู่ในปัจจุบันก็ล้วนแต่มีส่วนทําให้เกิดฝุ่นละอองได้ โดยเฉพาะรถที่ปล่อยควันดําได้สั่งการให้เข้มงวดดําเนินการตามที่กฎหมายกําหนดไว้ รวมไปถึงการเผา และการตรวจสอบโรงงาน อุตสาหกรรมต่าง ๆ หน่วยงานและกระทรวงที่เกี่ยวข้องต้องร่วมกันแก้ปัญหาดังกล่าวให้ได้ เพื่อป้องกันและลดการเกิดมลพิษที่ต้นทาง (แหล่งกําเนิด) อย่างไรก็ตามหากพบว่าพื้นที่ใด PM 2.5เกิน 51 – 75 ไมโครกรัมต่อลูกบาศก์เมตร ผู้ว่าราชการกรุงเทพมหานคร ผู้ว่าราชการจังหวัดทุกจังหวัด ดําเนินมาตรการเข้มงวดขึ้นเป็นเฉพาะพื้นที่ และหากPM 2.5ระหว่าง 76 – 100 ไมโครกรัมต่อลูกบาศก์เมตร เป็นการใช้อํานาจตามกฎหมายที่เกี่ยวข้องควบคุมพื้นที่ ควบคุมแหล่งกําเนิดและกิจกรรมที่ทําให้เกิดมลพิษ เช่น การกําหนดเรื่องรถเข้า – ออก หยุดการก่อสร้าง ฯลฯ ซึ่งอาจส่งผลกระทบในหลายส่วน และระดับที่ PM 2.5มากกว่า 100 ไมโครกรัมต่อลูกบาศก์เมตร นายกรัฐมนตรีและรัฐบาลจะพิจารณาสั่งการและดําเนินการทั้งหมด เช่น การห้ามใช้รถส่วนตัวให้มาใช้รถขนส่งมวลชนสาธารณะเท่านั้น ห้ามรถบรรทุกเข้า รถบรรทุก 10 ล้อห้ามวิ่ง รถเกิน 10 ปี ห้ามใช้ เป็นต้น ซึ่งขณะนี้ยังไม่ได้ใช้มาตรการนี้ แต่เป็นการดําเนินการแก้ไขปัญหาฝุ่นละอองPM 2.5เป็นไปตามกฎหมายปกติอย่างเป็นธรรมและตามแผนปฏิบัติการขับเคลื่อนวาระแห่งชาติการแก้ไขปัญหามลพิษด้านฝุ่นละอองที่กําหนดไว้ในแต่ละระดับ
ส่วนกรณีที่จะให้มีการหยุดเรียนในช่วงที่สถานการณ์ฝุ่นละอองPM 2.5วิกฤตหรือมีค่าความเข้มข้น ฝุ่นละอองPM 2.5 สูงนั้น นายกรัฐมนตรี กล่าวว่า เป็นอํานาจของผู้อํานวยการโรงเรียนสามารถพิจารณาดําเนินการได้ตามสถานการณ์ที่เกิดขึ้น แต่ต้องมีการหาเวลาสอนทดแทนให้กับเด็กนักเรียนในวันอื่นด้วย
พร้อมกันนี้ นายกรัฐมนตรี ขอฝากให้สื่อมวลชนและทุกฝ่ายที่เกี่ยวข้องช่วยกันสร้างความเข้าใจกับประชาชนและรายงานเกี่ยวกับสถานการณ์ที่เกิดขึ้นและการดําเนินการดังกล่าวของรัฐบาลให้สังคมรับทราบ ซึ่งรัฐบาลพร้อมรับฟังความคิดเห็นของทุกภาคส่วน ย้ําว่าการแก้ปัญหาสิ่งแวดล้อมที่เกิดขึ้นปัจจุบันทุกคนต้องมาช่วยกันแก้ปัญหาเพื่อหาแนวทางปฏิบัติที่ถูกต้องและเป็นไปตามกฎหมายเช่น การหยุดเผา หยุดใช้รถที่ก่อมลพิษ รถที่ปล่อยควันดํา ฯลฯเชื่อมั่นว่าจะทําให้ทุกเรื่องสามารถแก้ไขได้ โดยในวันพฤหัสบดีนี้จะมีการประชุมคณะกรรมการสิ่งแวดล้อมแห่งชาติ เพื่อหาแนวทางและมาตรการที่เหมาะสมกับทุกฝ่ายเพื่อไม่ให้เกิดผลกระทบต่อประชาชนโดยรวม
นอกจากนี้ นายกรัฐมนตรี ได้แสดงความห่วงใยถึงผู้สูงวัย สตรีมีครรภ์ และเด็กเล็ก แนะหากสามารถหลีกเหลี่ยงพื้นที่ที่เกิดฝุ่นละอองPM 2.5มีค่าสูงได้จะเป็นการดีต่อสุขภาพ แต่ถ้าเลี่ยงไม่ได้ให้สวมหน้ากากอนามัยป้องกันไว้ด้วย
---------------------
กลุ่มประชาสัมพันธ์และเผยแพร่ สํานักโฆษก